Cristiano Ronaldo

Cristiano Ronaldo dos Santos Aveiro (Portugees: [kɾiʃ'tjɐnu ʁuˈnaɫdu]; gebore op 5 Februarie 1985 in Funchal, Madeiraeilande, Portugal is 'n Portugese sokkerspeler wat vir Manchester United speel. Hy het vantevore vir Sporting Lissabon, Real Madrid en Juventus gespeel. Hy het ook 192 keer vir die Portugese nasionale sokkerspan uitgedraf, waartydens hy 118 doelpunte aangeteken het. 

Hy verkies om as 'n linkervleuel te speel. Hy word beskou as een van die grootste spelers van alle tye. Hy het Juventus in Augustus 2021 vir Manchester United verruil. Tot 2013 was hy die duurste sokkerspeler, in terme van oordragkoste, van alle tye. In 2015 het hy die topdoelskieter van alle tye van die UEFA Champions League geword, asook die Real Madrid-speler wat die meeste doele aangeteken het. In 2018 het hy hom by die tien spelers aangesluit wat die Europese UEFA Champions League minstens vyf keer gewen het, en die enigste speler wat dit met twee verskillende klubs bereik het. Sy prestasies as klubspeler sluit ook ses ligatitels, vyf nasionale bekers, ses nasionale superbekers, drie Europese superbekers en vier wêreldklubkampioenskappe in.

Ronaldo het sy debuut in 2003 vir die Portugal nasionale sokkerspan gemaak, waarvan hy in 2008 kaptein en topdoelskieter van alle tye geword het. Hy is in 2008, 2013, 2014, 2016 en 2017 as die beste sokkerspeler ter wêreld aangewys en hou die rekord vir internasionale doele.

Jeug 
Ronaldo is die seun van Dinis Aveiro, 'n tuinier, en sy vrou Dolores dos Santos Aveiro, 'n kok. Ronaldo was 'n ongewenste kind en sy ma het aborsie oorweeg. In plaas daarvan is sy aangeraai om donker bier te drink en dan te hardloop totdat sy flouval, maar kon nie miskraam nie. Sy pa was 'n alkoholis en het saam met sy ander seun Hugo Ronaldo "Manchester United"-hemde verkoop om alkohol te kan koop. Hy het homself doodgedrink toe Ronaldo 19 jaar oud was.

Ronaldo kom van die Portugese eiland Madeira. As kind het hy begin sokker speel by die amateurklub CF Andorinha. Hierna het hy vir CD Nacional gespeel en op die ouderdom van twaalf na die vasteland van Portugal verhuis om by die jeugakademie van Sporting CP ingesluit te word. Vyf jaar later, in Oktober 2002, maak hy sy amptelike buiging vir die klub se eerste span; in 'n ligawedstryd tuis teen Moreirense (3-0) het hy twee doele aangeteken. Ronaldo het voortgegaan om 30 amptelike verskynings in sy eerste jaar as 'n professionele speler te maak, en drie doele by sy vyf-seisoen-telling gevoeg.

Manchester United 
In die somer van 2003 het hy die aandag van Manchester United getrek. In 'n wedstryd tussen Sporting CP en Manchester United om die opening van die Estádio José Alvalade te vier, het Ronaldo sy span tot 'n oorwinning van 3-1 gelei. Die Manchester United-spelers het ná die wedstryd aangedui dat hulle nou eerder saam met Ronaldo wil speel as teen hom, waarmee die afrigter Alex Ferguson ten volle mee saamgestem het. Kort daarna is hy vir sowat £12 miljoen deur Manchester United van Sporting CP gekoop.

By Manchester United word Ronaldo ingebring as die plaasvervanger vir David Beckham, wat kort tevore na Real Madrid verhuis het. Ronaldo het sy Premierliga-buiging vir Manchester United op 16 Augustus 2003 in 'n tuiswedstryd teen Bolton Wanderers gemaak. Met 'n halfuur oor om te speel, het hy vir Nicky Butt ingevul. Op 21 September 2003 was Ronaldo een van die sleutelspelers in die berugte Slag van Old Trafford tuis teen Arsenal, waarin verskeie spelers se potte oorgekook het. Ronaldo het die FA Cup in sy eerste seisoen saam met Manchester United gewen deur die openingsdoel in die eindstryd teen Millwall (3-0), aan te teken.

In die 2006/2007-seisoen ontwikkel hy tot een van die beste spelers ter wêreld. Hy is twee keer agtereenvolgens as speler van die maand aangewys, iets wat net Dennis Bergkamp en Robbie Fowler voorheen bereik het. Na belangstelling in hom van Real Madrid, het hy 'n nuwe kontrak in April 2007 onderteken wat hom vir vyf jaar aan United verbind het. Met 'n salaris van honderd-en-twintigduisend pond per week het hy die hoogs betaalde speler in die klub se geskiedenis geword.

Op 22 April 2007 is Ronaldo deur die spelers in die Engelse Liga as Speler van die Jaar aangewys en tewens ook Talent van die Jaar in die Engelse Liga, wat niemand sedert 1977, Andy Gray, kon doen nie. 'n Jaar later was hy die wenner van die Premier League Golden Boot. Ronaldo het die voorste puntemaker van die 2007/08-seisoen geword met 31 doele uit 34 ligawedstryde.

In 2008 het hy die Premierliga, FA Community Shield, UEFA Champions League en die Klubwêreldbeker met Manchester United gewen. Hy is ook as die Europese en Wêreld-sokkerspeler van die jaar bekroon. Sy laaste wedstryd vir Manchester United was die 2–0-verloor van die Champions League-eindstryd teen FC Barcelona op 27 Mei 2009.

Verwysings

Eksterne skakels 

  Amptelike webwerf

Portugese
Sokkerspelers
Geboortes in 1985
Lewende mense